## El secretari autonòmic d'Habitatge participa en la primera edició de l'Andreu World Architecture Days

*** Sebastián Fernández destaca que la Generalitat desenvolupa iniciatives per a “fomentar la sostenibilitat social, econòmica i mediambiental dels llocs que habitem”
* La trobada reunix a València alguns dels millors estudis d'arquitectura espanyols i marroquins**

El secretari autonòmic d'Habitatge, Sebastián Fernández, ha participat en la primera edició de l'Andreu World Architecture Days, que acull la ciutat de València.

El congrés reunix una selecció dels millors estudis d'arquitectura per a establir un punt de trobada anual i exclusiva per al sector de l'arquitectura nacional i internacional, en el marc d'una ciutat referent en qüestions d'urbanisme, sostenibilitat, arquitectura, interiorisme i disseny.

En esta ocasió, el país convidat ha sigut el Regne del Marroc, al qual s'ha retut homenatge després de les conseqüències del terratrémol del passat 8 de setembre.

En la seua intervenció, Sebastián Fernández ha destacat que des de la Generalitat s'estan desenvolupant iniciatives per a “fomentar la sostenibilitat social, econòmica i mediambiental dels llocs que habitem, buscant l'excel·lència en el disseny i exercint la labor exemplaritzant que com a administració pública hem d'assumir”.

En eixe sentit, des de la Vicepresidència Segona i Conselleria de Serveis Socials, Igualtat i Habitatge es treballa en iniciatives compromeses amb la sostenibilitat, seguint les directrius d'Europa i dels ODS de l'ONU, i impulsant actuacions com els projectes pilot d'habitatge públic de la Generalitat.

Segons ha explicat el secretari autonòmic, estes experiències donaran lloc a “construccions sostenibles que promoguen la innovació com a mecanisme imprescindible per a fomentar la necessària resiliència en l'arquitectura, potenciant la transferència tecnològica i la investigació aplicada” per a aconseguir transformar l'entorn construït. Tot això amb l'objectiu “d'aconseguir entorns saludables amb una millor capacitat de resposta a grans desafiaments, inclosos els impactes del canvi climàtic”.

El secretari autonòmic ha finalitzat la seua intervenció agraint la iniciativa d'Andreu Word, i ha incidit en la importància de treballar des de l'urbanisme, l'arquitectura, l'interiorisme i el disseny “posant com a centre les persones que habiten en els espais que vivim”.

En la presentació de l'Andreu World Architecture Days també han participat el CEO d'Andreu Worl, Jesús Llinares; el cònsol general del Marroc a Espanya, Said Driss-El-Bouzaidi; i la presidenta del Consell Superior de Col·legis d'Arquitectes d'Espanya, Marta Vall-Llossera.

**Arquitectes participants**

Seguidament, la jornada ha comptat amb la presència d'alguns dels millors arquitectes del Marroc com Fikri Benabdallah, Rachid Andaloussi, Driss Kettani, Aziz Lazrak, Sad Benkirane o Salima Naji. Per la part espanyola han participat, entre altres, Patxi Mangado, César Azcárate, Octavio Mestre, Francesc Rifé, Patrick Genard, Juan Miguel Otxotorena, Ramón Esteve, Marta Vall-Llosera, Cristina Mateo, Laura Huerta, Sol Candela, Patricia von Arend, Carmen Baselga, Amparo Roig, Xavi Calvo i Inés Novella.

Cada edició comptarà amb un país convidat de manera que l'experiència compartida d'entendre l'arquitectura de dos mons i cultures diverses, enriquisca l'experiència general, i servisca d'inspiració, aprenentatge i enfortiment dels llaços culturals, personals i professionals entre els assistents.

Andreu World és una empresa valenciana creada en 1955 de mobiliari centrada sobretot en la producció de mobles de seient (cadires, butaques, bancs…) i taules. Un mobiliari premiat i reconegut internacionalment, que partix de conceptes de sostenibilitat, ecologia, funcionalitat i disseny avantguardista.

Fecha: 15/09/2023